MANDØ: En dansk bilist, som havde en passager med i bilen, slap ikke tørskoet fra at køre fra Mandø i retning mod fastlandet mandag eftermiddag. Kort før klokken 15 lød alarmen således og Sydvestjysk Brandvæsen blev tilkaldt. Men brandvæsenet, som havde både sin Unimog og redningsbåd parat til indsats kom dog ikke i aktion, da den uheldige bilist blev reddet op i én af traktorbusserne, som i disse dage kører i pendulfart med turister mellem Mandø og fastlandet.

Til gengæld måtte bilisten efterlade sin bil på Låningsvejen, og i følge JydskeVestkystens oplysninger stod vandet så højt, så der kom vand ind i bilen. Men bilisten og den medfølgende passager slap altså med skrækken og med våde fødder.